फिल्म 'फतेह' की शूटिंग यहीं से करेंगे शुरू; प्रोडक्शन से पहले टीम संग गोल्डन टेंपल टेका माथा
Sonu Sood Jacqueline Fernandez; Golden Temple Amritsar |  Film Fateh Production  फिल्म स्टार सोनू सूद और जैकलीन फर्नांडीज अमृतसर पहुंचे हैं। वह जल्द ही अपनी फिल्म 'फतेह' की शूटिंग शुरू करने जा रहे हैं।
फिल्म स्टार सोनू सूद और जैकलीन फर्नांडीज अमृतसर पहुंचे हैं। वह जल्द ही अपनी फिल्म 'फतेह' की शूटिंग शुरू करने जा रहे हैं। फिल्म की शूटिंग से पहले उन्होंने अपने पूरे क्रू के साथ गोल्डन टेंपल में माथा टेका। सोनू सूद ने कहा कि वह बचपन से अपने परिवार के साथ माथा टेकने यहां आते रहे हैं, लेकिन अब वह अपने फिल्म के परिवार के साथ यहां पहुंचे हैं।
फिल्म 'फतेह' एक एक्शन थ्रिलर है, जो पंजाब पर ही आधारित है। इसे सोनू सूद की ही होम प्रोडक्शन शक्ति सागर प्रोडक्शंस के बैनर तले ही तैयार किया जा रहा है। इस फिल्म में उनके साथ जैकलीन फर्नांडीज ​​​​दिखेंगी।
सोनू सूद ने बताया कि इस फिल्म की शूटिंग को वह अमृतसर से शुरू करने जा रहे हैं। यही कारण है कि वह आज गोल्डन टेंपल में फिल्म की फतेह की अरदास करने के लिए आए हैं।
जनवरी में ऑडियंस से मांगी थी सलाह
इस फिल्म की घोषणा दिसंबर 2022 में कर दी गई थी। वहीं दूसरी तरफ सोनू सूद ने जनवरी महीने में ट्वीट करके इस फिल्म के विलेन के लिए लोगों को सुझाव देने को कहा था। दो महीनों के बाद अब सोनू सूद इस फिल्म की प्रोडक्शन को शुरू करने जा रहे हैं। इस फिल्म को वैभव मिश्रा डायरेक्ट कर रहे हैं।
हैकर्स पर आधारित होगी फिल्म
कुछ इंटरव्यूज में सोनू सूद ने इस फिल्म की स्टोरी के बारे में क्लू दिए थे। यह फिल्म हैकर्स पर आधारित होने वाली है। बीते डेढ़ साल से सोनू सूद इसकी स्क्रिप्ट पर काम कर रहे थे। इसके लिए वह कुछ प्रोफेशनल हैकर्स से भी मिले, ताकि अपनी स्टोरी में सच व गहराई दिखा सकें।